寶積寺僧舍古梅一樹皆榮而頂獨枯即席爲賦
作者：林景熙
朝代：宋

paragraphs: 鐵虬偃蹇八尺强，雲屋深深吹玉香。
開徧枝南與枝北，頂頑不受春風德。
悄如枯禪坐瞿曇，霓旌羽葆來毿毿。
世情冷暖異榮朽，道眼看來兩何有。
炎州嶺上識袒衣，參橫月落皆玄機。
老僧與客一笑頃，醉藉莓苔弄疏影。
醒來忽憶孤山前，繫舟老樹飛雪天。
翠羽無聲江色凍，夜闌秉燭渾疑夢。
貪嗔到此一一除，獨有愛花癡自如。